Patkul

Patkul (Patkull, Pattkul, Pattkull) on baltisaksa aadlisuguvõsa.

Esmakordselt on selle perekonna esindajana mainitud 1385. aastal orduvasalli Andreas Patkullet. 15. sajandi alguses elas Riia toomhärra ja hilisem Rooma paavsti kammerteener Andreas Patkul (1397–1429). 1441. aastal esmakordselt mainitud Eywalt Patkulist pärinesid kõik hilisemad Patkulite suguvõsa harud.

1635. aastal sai Jürgen Patkulli ja Gertrud von Zwiefelni (Zweiffeln) poeg, kolonelleitnant Georg (Jöran) Patkull Rootsi aadlitiitli ja immatrikuleeriti Rootsi Rüütelkonda aadlisuguvõsana nr 237.. Sellest harust pärineb ka 1716. aastal Rootsi vabahärratiitli saanud haru.

Perekonnale kuulus hulk mõisu Eesti ja Läti territooriumil, nende hulgas Liivimaal Patküla (Owerlack), Vaidava, Jaunkalpene (Jaunkalpen), Ķieģeļi (Kegel), Lakstene (Hohenheide), Podzēni (Podsem), Patkule (Gilsen), Pociemsi (Posendorf), Rozbeķi (Rosenbeck), Kūdums (Kudum), Rosenblatt, Karlen, Vecate (Alt-Ottenhof) ja Eestimaal Ääsmäe (Essemäggi), Eivere (Eyefer), Rägavere (Raggafer), Tohisoo (Tois), Ämari (Habbinem), Põriki (Porrik), Nehatu (Nehhat), Illuste (Illust) ja Paatsalu (Patzal) mõisad.

Suguvõsa liikmeid
Alexander von Patkul (1817–1877), Venemaa jalaväekindral ja kindraladjutant, Venemaa keisri Aleksander II lapsepõlvesõber
Dietrich Friedrich von Patkul (surnud 1710), Tallinna asekuberner 1709 (Eestimaa kindralkuberner Nils Strombergi asendaja Tallinnas) 
Friedrich Wilhelm von Patkul (1604–1666), Rootsi sõjaväelane 
Georg Reinhold von Patkul (1657–1723), Rootsi sõjaväelane, Jönköpingi lääni maapealik, aastast 1716 vabahärra Patkull von Posendorff 
Henrik Johansson Patkull, Rootsi sõjaväelane (ooberstleitnant), abiellus Vendela Rosenbergiga
Jakob Johann von Patkul (1757–1811), Eestimaa poliitik 
Johann von Patkul (sündis 1596), Rootsi sõjaväelane (ooberstleitnant), Patküla, Jaunkalpene ja Pāpēni mõisnik
Johann von Patkul, Rootsi sõjaväelane (kapten)
Johann Reinhold von Patkul (1660–1707), Liivimaa aadlitegelane, rüütelkonna maamarssal, mõisate reduktsioonivastase liikumise juht ning Rootsi vastase Poola-Saksimaa ja Venemaa liidu organisaator, hukati riigireetmise eest rattaletõmbamisega 1707. aastal;
Karl Gustav von Patkul (1686–1750), Rootsi ja Venemaa sõjaväelane (polkovnik), Liivimaa maanõunik
Reinhold Ludwig von Patkul (1730–1801), Venemaa kindralmajor, esimene Püha Georgi ordeni 4. klassi kavaler (vene Рейнгольд Людвиг Паткуль)
Rudolf von Patkul (1800–1856), Eestimaa rüütelkonna peamees
Wilhelm von Patkul, Rootsi ja Venemaa sõjaväelane (major), Lakstene ja Patkule mõisnik
Woldemar von Patkul (1782–1855), Venemaa sõjaväelane (jalaväekindral), Tallinna komandant (1828–1854), sõjakuberner 1854 ja aukodanik.

Vaata ka
Patkuli trepp

Viited

Kirjandus
 August Wilhelm Hupel: "Materialien zu einer liefländischen Adelsgeschichte, nach der bey der letzten Matrikul-Commission angenommenen Ordnung. Nebst andern kürzern Aufsätzen etc.". Der Nordische Miscellaneen, Volumes 15-17, Riga: Hartnoch, 1788, lk 282–287 Andmed ESTERis 
 Ernst Heinrich Kneschke: Neues allgemeines deutsches Adels-lexicon, Band 7, Leipzig: Friedrich Voigts Buchhandlung, 1867 lk 65–66
 Genealogisches Handbuch der baltischen Ritterschaften, Teil 2 Estland, Bd. 1, Görlitz, 1930, lk 177–183, Parandused lk 35
 Genealogisches Handbuch der Oeselschen Ritterschaft, 1935, lk 549–550

Välislingid

 Patkulite aadlivapid Ajalooarhiivis
 Rootsi vabahärra Georg Reinhold von Patkuli aadlivapp Ajalooarhiivis
 Nikolai Treumuth, Patkuli küsimus Riia konvendil 1700. a. juuni- ja juulikuus – Ajalooline Ajakiri nr 3-4 1927

 
Aadlisuguvõsad
Rootsi aadlisuguvõsad
Eestimaa aadlisuguvõsad
Eestimaa matrikliaadel
Kuramaa matrikliaadel
Saaremaa matrikliaadel